CELEX: 52015PC0289
Language: bg
Date: 2015-06-12
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Италия да въведе специална мярка за дерогация от членове 206 и 226 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            ???????, 12.6.2015
            COM(2015) 289 final
            2015/0129(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Италия да въведе специална мярка за дерогация от членове 206 и 226 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               Основания и цели на предложението
            
            
               В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, действащ с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива, за да се опрости процедурата за събиране на ДДС или за да се предотвратят определени форми на избягване или отклонение от плащане на данъци.
            
            
               С писмо, заведено в Комисията на 24 ноември 2014 г., Италианската република поиска разрешение за дерогация от членове 206 и 226 от Директивата за ДДС. В съответствие с член 395, параграф 2 от Директивата за ДДС с писмо от 16 март 2015 г. Комисията информира останалите държави членки за отправеното от Италианската република искане. С писмо от 17 март 2015 г. Комисията съобщи на Италианската република, че разполага с пълната информация, необходима за разглеждане на искането.
            
            
               Общ контекст
            
            
               След въвеждането на система от статистически проверки Италия е установила, че са налице значителни измами с ДДС по отношение на доставки на стоки и услуги за държавните органи. В съответствие с общото правило, върху тези доставки се начислява ДДС, а държавните органи плащат ДДС на доставчика заедно с цената. Италия отбеляза, че значителен брой доставчици участват в отклонение от данъчно облагане, като не плащат този ДДС на данъчните органи.
            
            
               За да се преустановят тези практики, Италия е поискала при доставките за държавни органи дължимият ДДС да не се плаща на доставчика. Тъй като обаче държавните органи по принцип не са данъчно задължени лица, прилагането на т.нар. „механизъм за самоначисляване“ не е възможно, тъй като по правило данъчно незадължените лица не подават справки-декларации за ДДС, в които да се отчита и приспада дължимият ДДС. Поради това Италия възнамерява да разработи система, при която ДДС за доставките за държавни органи ще се превежда в отделна блокирана банкова сметка. Италия е изчислила, че това ще генерира приходи от ДДС между 741 и 1,235 млн. евро.
            
            
               С оглед на създаването на такава система Италия поиска разрешение за дерогация от член 206 от Директивата за ДДС, за да гарантира, че доставчикът вече не е задължен да плаща на данъчните органи ДДС върху своите доставки, тъй като, както бе посочено по-горе, ДДС трябва да бъде превеждан по специална сметка от държавния орган, за който е извършена доставката. Същевременно е необходимо да се предвиди дерогация от член 226 от Директивата за ДДС по отношение на максималните реквизити на фактурите, които могат да се изискват от данъчно задълженото лице — доставчик, за да позволи въвеждането на специална допълнителна забележка във фактурата, посочваща, че сумата на ДДС трябва да се преведе в отделната сметка, а не на доставчика.
            
            
               От юни 2014 г. насам Италия е въвела задължението за електронно издаване на фактури при доставки за държавните органи, което даде възможност за контрол в реално време на отделните сделки и сумите на ДДС, които държавните органи са длъжни да плащат върху закупените от тях стоки и услуги. Въз основа на тази подробна информация следва да е възможно извършването на одит на съответния сектор посредством конвенционални техники за контрол, без да е необходима дерогация от Директивата за ДДС. Въпреки това, за да се организира и прилага адекватна политика за контрол и да се извлече максимална полза от данните, налични чрез електронното фактуриране, Италия поиска дерогация за ограничен срок, през който да се прилага горепосочената специална система. Същевременно Италия се съгласи да не иска подновяване на дерогацията.
            
            
               В контекста на това електронно фактуриране е създадена база данни на всички държавни органи, налична на специален уебсайт, която следва да осигури необходимата гаранция за доставчиците, че те действително извършват доставки за държавните органи, за които се прилага мярката за дерогация.
            
            
               Една от последиците от предложената мярка обаче е фактът, че данъчно задължените лица, ангажирани предимно с доставки на стоки или услуги за държавни органи, вече няма да могат да приспадат получения ДДС върху доставките от клиентите им от начисления ДДС върху получените стоки и услуги. Този вид данъчно задължени лица биха могли да бъдат постоянно в кредитна позиция и ще се наложи да поискат ефективно възстановяване на ДДС от страна на данъчната администрация. 
            
            
               Процедурата по възстановяване на ДДС в Италия обаче е повод за загриженост, като следва да се отбележи, че има производство за установяване за нарушение в този смисъл, което все още не е приключило
                  1
               .
            
            
               На този фон Италия е реформирала своята процедура за възстановяване на ДДС, чиято основна характеристика е възстановяването на данъка на данъчно задълженото лице в срок от три месеца. В допълнение към тази цялостна реформа са определени няколко категории данъчно задължени лица, на които приоритетно се възстановява ДДС в зависимост от дейността и вида на извършваните сделки. Данъчно задължените лица, които попадат в обхвата на предлаганата дерогация, ще могат да се възползват от тази приоритетна процедура. 
            
            
                Въпреки това, за да се гарантира необходимото проследяване в рамките на тази дерогация, осемнадесет месеца след влизането в сила на настоящата дерогация Италия е длъжна да представи доклад относно процедурата за възстановяване на ДДС на тази категория данъчно задължени лица. По-специално, докладът следва да съдържа статистически данни за средната продължителност на ефективното възстановяване на ДДС на данъчно задължените лица, и в него да се посочат конкретните проблеми, които може да са възникнали в този контекст.
            
            
               И последно, Комисията получи информация, че Италия е щяла да започне прилагането на мярката, без да изчака приемането на съответното решение на Съвета.
            
            
               2.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               Консултация със заинтересованите страни
            
            
               Настоящото предложение се основава на искане, отправено от Италия, и засяга само тази държава членка.
            
         
         
            
               Събиране и използване на експертни становища
            
            
               Не бяха необходими външни експертни становища.
            
            
               Оценка на въздействието
            
            
               Решението има за цел на първо място борба с измамите с ДДС във връзка с доставките на стоки и услуги за държавните органи, като предвижда дължимият ДДС да се превежда в отделна блокирана банкова сметка.
            
            
               Въпреки това, тъй като съгласно настоящата система на ДДС доставчиците не получават ДДС от клиентите си, те по-често ще трябва да искат ефективно възстановяване на ДДС. За да се избегне отрицателното въздействие върху тези данъчно задължени лица, е важно процедурата по възстановяване на ДДС да функционира правилно. Според Италия необходимите законодателни и административни мерки в това отношение са предприети.
            
            
               Мярката няма да има отрицателно въздействие върху собствените ресурси на Съюза, формирани от ДДС.
            
            
               3.ПРАВНИ ЕЛЕМЕНТИ НА ПРЕДЛОЖЕНИЕТО
            
            
               Предоставяне на разрешение на Италия да приложи мярка за дерогация от Директивата за ДДС, която предвижда дължимият ДДС върху доставката да не се плаща на доставчика от клиента, а при доставки за държавни органи да се превежда в специална банкова сметка. Предложението задължава Италия в срок от осемнадесет месеца да представи доклад относно цялостната ситуация във връзка с възстановяването на ДДС на данъчно задължени лица, засегнати от тази мярка.
            
            
               Правно основание
            
            
               Член 395 от Директивата за ДДС. 
            
            
               Принцип на субсидиарност
            
            
               Като се има предвид разпоредбата от Директивата за ДДС, на която се основава предложението,  то попада в обхвата на изключителната компетентност на Съюза. Следователно принципът на субсидиарност не се прилага. 
            
            
               Принцип на пропорционалност
            
            
               Настоящото предложение е в съответствие с принципа на пропорционалност поради следните причини: 
            
            
               решението се отнася до даване на разрешение на държава членка по нейно искане и не представлява задължение. 
            
            
               Предвид ограничения обхват на дерогацията специалната мярка е пропорционална на поставената цел, а именно борбата с отклонението от данъчно облагане и опростяването на събирането на ДДС. 
            
            
               4.ОТРАЖЕНИЕ ВЪРХУ БЮДЖЕТА
            
            
               Избор на инструменти
            
            
               По силата на член 395 от Директивата за ДДС дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Освен това Решение на Съвета е най-подходящият инструмент, тъй като то може да бъде отправено към отделни държави членки. 
            
            
               5.НЕЗАДЪЛЖИТЕЛНИ ЕЛЕМЕНТИ
            
         
         
            
               Предложението включва клауза за изтичане на срока на действие; автоматичен краен срок на действие, който е определен на 31 декември 2017 г. за настоящата дерогация.
            
            
               2015/0129 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Италия да въведе специална мярка за дерогация от членове 206 и 226 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  2
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С писмо, заведено в Комисията на 24 ноември 2014 г., Италианската република поиска разрешение за дерогация от членове 206 и 226 от Директива 2006/112/ЕО във връзка с условията за плащане и фактуриране на данъка върху добавената стойност (ДДС).
            
            
               (2)С писмо от 16 март 2015 г. Комисията информира останалите държави членки за отправеното от Италианската република искане. С писмо от 17 март 2015 г. Комисията съобщи на Италианската република, че разполага с пълната информация, необходима за разглеждане на искането.
            
            
               (3)Италия е установила значителни измами по отношение на доставките на стоки и услуги за държавни органи. За тези доставки ДДС се плаща на доставчика от държавния орган, който по правило отговаря за плащането на ДДС на данъчната администрация. Италия отбеляза, че значителен брой търговци участват в отклонение от данъчно облагане, като не плащат този ДДС на данъчните органи.
            
            
               (4)Италия поиска мярката за дерогация, за да предотврати плащането на доставчика на дължимия ДДС за доставки за държавни органи, като изисква вместо това данъкът да бъде превеждан в отделна  блокирана банкова сметка. Посочената мярка за дерогация следва да осигури премахването на възможността за използване на тази форма на отклонение от данъчно облагане, без това да засяга размера на дължимия ДДС. За тази цел е необходимо да се предвиди дерогация от член 206 от Директива 2006/112/ЕО по отношение на тези доставки. Освен това е необходимо да се предвиди дерогация от член 226 на Директива 2006/112/ЕО, което да позволи фактурата да съдържа специална забележка, че ДДС трябва да бъде превеждан в тази специална сметка. 
            
            
               (5)Като последица от мярката може да се наложи данъчно задължените лица, действащи като доставчици на държавни органи, да искат по-често ефективно възстановяване на ДДС от страна на данъчната администрация. Италия посочи, че е предприела необходимите законодателни и административни стъпки за ускоряване на процедурата по възстановяване, за да се гарантира пълното зачитане на правото на данъчно задължените лица на приспадане. Следователно от Италия се изисква в срок от 18 месеца след датата на влизане в сила на мярката за дерогация да представи на Комисията доклад относно цялостната ситуация в Италия, и по-специално на средната продължителност на периода, необходим за възстановяване на ДДС на данъчно задължените лица. През 2014 г. Италия въведе задължение за електронно издаване на фактури за доставки на стоки и услуги за държавните органи. Това следва да позволи подходящ контрол на съответния сектор в бъдеще, когато ще бъде изготвена и приложена адекватна политика за контрол въз основа на наличните електронни данни. Когато тази система се въведе изцяло, вече няма да има необходимост от дерогация от Директива 2006/112/ЕО. Ето защо Италия увери, че няма да иска подновяване на разрешението на мярката за дерогация.
            
            
               (6)Поради това мярката за дерогация е пропорционална на поставените цели, тъй като е ограничена по време и е ограничена до сектора, който създава значителни проблеми по отношение на отклонението от данъчно облагане. Освен това мярката за дерогация не води до риск от прехвърляне на измамите към други сектори или други държави членки.
            
            
               (7)Дерогацията няма да има негативно отражение върху общия размер на данъчните приходи, събирани на етапа на крайното потребление, и няма да има отрицателно въздействие върху собствените ресурси на Съюза, формирани от данъка върху добавената стойност,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 206 на Директива 2006/112/ЕО на Италия се разрешава да въведе разпоредбата дължимият ДДС върху доставките на стоки и услуги за държавните органи да се плаща от получателя в отделна блокирана банкова сметка на данъчната администрация.
            
         
         
            
               Член 2
            
            
               Чрез дерогация от член 226 на Директива 2006/112/ЕО на Италия се разрешава да изисква фактурите, издадени във връзка с доставка на стоки и услуги за държавните органи, да съдържат специална забележка, че ДДС трябва да бъде платен в тази отделна блокирана банкова сметка на данъчната администрация.
            
            
               Член 3
            
            
               Италия уведомява Комисията за националните мерки, посочени в членове 1 и 2. 
            
            
               В срок от 18 месеца след датата на влизане в сила в Италия на мерките, посочени в членове 1 и 2, Италия представя на Комисията доклад относно цялостната ситуация във връзка с възстановяването на ДДС на данъчно задължените лица, засегнати от тези мерки, и по-специално относно средната продължителност на процедурата по възстановяване.
            
            
               Член 4
            
            
               Срокът на действие на настоящото решение изтича на 31 декември 2017 г.
            
            
               Член 5
            
            
               Адресат на настоящото решение е Италианската република.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  Нарушение № 2013/4080
               
               
                  
                     (2)
                  ОВ L 347, 11.12.2006 г., стр. 1.